送李校書二十六韻
作者：杜甫
朝代：唐

paragraphs: 代北有豪鷹，生子毛盡赤。
渥洼騏驥兒，尤異是龍脊。
李舟名父子，清峻流輩伯。
人間好少年，不必須白皙。
十五富文史，十八足賓客。
十九授校書，二十聲輝赫。
衆中每一見，使我潛動魄。
自恐二男兒，辛勤養無益。
乾元元年春，萬姓始安宅。
舟也衣綵衣，告我欲遠適。
倚門固有望，斂衽就行役。
南登吟白華，已見楚山碧。
藹藹咸陽都，冠蓋日雲積。
何時太夫人，堂上會親戚。
汝翁草明光，天子正前席。
歸期豈爛漫，別意終感激。
顧我蓬屋姿，謬通金閨籍。
小來習性嬾，晚節慵轉劇。
每愁悔吝作，如覺天地窄。
羨君齒髮新，行己能夕惕。
臨岐意頗切，對酒不能喫。
回身視綠野，慘澹如荒澤。
老雁春忍飢，哀號待枯麥。
時哉高飛燕，絢練新羽翮。
長雲濕褒斜，漢水饒巨石。
無令軒車遲，衰疾悲夙昔。